Document ID: 32015R0208

REGOLAMENT TA’ DELEGA TAL-KUMMISSJONI (UE) 2015/208
tat-8 ta’ Diċembru 2014
li jissupplimenta r-Regolament (UE) Nru 167/2013 tal-Parlament Ewropew u tal-Kunsill fir-rigward tar-rekwiżiti tas-sikurezza funzjonali tal-vetturi għall-approvazzjoni ta’ vetturi għall-agrikoltura u l-forestrija
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 167/2013 tal-Parlament Ewropew u tal-Kunsill tal-5 ta' Frar 2013 dwar l-approvazzjoni u s-sorveljanza tas-suq ta’ vetturi għall-agrikoltura u għall-forestrija (1), u b'mod partikolari l-Artikolu 17(5) u l-Artikolu 49(3),
Billi:
(1)
Is-suq intern huwa magħmul minn żona mingħajr fruntieri interni li fiha hija ggarantita l-libertà tal-moviment tal-prodotti, persuni, servizzi u kapital. Għal dak il-għan, japplikaw sistema ta' approvazzjoni tat-tip komprensiva tal-UE u sistema ta’ sorveljanza tas-suq imsaħħa għall-vetturi għall-agrikoltura u l-forestrija u s-sistemi, il-komponenti u l-unitajiet tekniċi separati tagħhom, kif definit bir-Regolament (UE) Nru 167/2013.
(2)
Vetturi għall-agrikoltura u għall-forestrija li jaqgħu taħt id-definizzjoni ta’ “trattur” stabbilita fl-Artikolu 3(8) tar-Regolament (UE) Nru 167/2013, li fuqu jiġi mmuntat makkinarju, għandhom jiġu approvati għat-tip skont l- Artikolu 77 ta’ dak ir-Regolament.
(3)
Dak il-makkinarju mmuntat jippermetti lit-tratturi li jintużaw għal varjetà wiesgħa ta’ skopijiet agrikoli u forestali, inkluż xogħlijiet bi skop speċjali. Għalhekk, li l-makkinarju mmuntat għandu jkun soġġett għad-Direttiva 2006/42/KE tal-Parlament Ewropew u tal-Kunsill (2), kif stabbilit fl-Artikolu 77 tar-Regolament (UE) Nru 167/2013.
(4)
Permezz tad-Deċiżjoni tal-Kunsill 97/836/KE (3), l-Unjoni aderiet għall-Ftehim tal-Kummissjoni Ekonomika għall-Ewropa tan-Nazzjonijiet Uniti (NU/KEE) dwar l-adozzjoni ta' preskrizzjonijiet tekniċi uniformi għal vetturi bir-roti, tagħmir u partijiet li jistgħu jiġu mmuntati u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet ("il-Ftehim tal-1958 Rivedut"). Fil-Komunikazzjoni tagħha CARS 2020: Pjan ta’ Azzjoni għall-industrija tal-karozzi kompetittiva u sostenibbli fl-Ewropa, il-Kummissjoni enfasizzat li l-aċċettazzjoni tar-regolamenti internazzjonali skont il-Ftehim tal-UNECE tal-1958 huwa l-aħjar mod biex jitneħħew l-ostakli mhux tariffarji għall-kummerċ.
(5)
Permezz tad- Deċiżjoni 97/836/KE, l-Unjoni aderiet ukoll għar-Regolamenti tal-UNECE Nru 3, 4, 5, 6, 7, 19, 23, 31, 37, 38, 43, 71, 79, 98 u 99.
(6)
Fl-Unjoni, xi wħud mir-rekwiżiti dwar il-parts tal-vetturi huma meħuda mir-regolamenti korrispondenti tal-UNECE. Ir-regolamenti tal-UNECE jiġu emendati kontinwament skont il-progress tat-teknoloġija u r-regolamenti rilevanti tal-Unjoni jridu jiġu aġġornati regolarment biex ikunu konformi mal-kontenut tar-regolamenti rispettivi tal-UNECE.
(7)
Il-possibbiltà li jiġu applikati r-regolamenti tal-UNECE għall-iskop tal-approvazzjoni tat-tip tal-UE għall-vetturi bħala bażi għal-leġiżlazzjoni tal-Unjoni hija prevista fir-Regolament (UE) Nru 167/2013. Skont dan ir-Regolament, l-approvazzjoni tat-tip skont ir-regolamenti tal-UNECE li japplikaw fuq bażi indaqs għal-leġiżlazzjoni tal-Unjoni, għandha titqies bħala approvazzjoni tat-tip tal-UE f’konformità ma’ dak ir-Regolament u l-atti delegati u ta' implimentazzjoni tiegħu.
(8)
L-użu tar-regolamenti tal-UNECE fuq bażi indaqs bħal-leġiżlazzjoni tal-Unjoni jgħin biex ma jkunx hemm duplikazzjoni, mhux biss tar-rekwiżiti tekniċi iżda wkoll tal-proċeduri taċ-ċertifikazzjoni u l-proċeduri amministrattivi. Barra minn hekk, l-approvazzjoni tat-tip li hija direttament ibbażata fuq standards li hemm qbil fuhom internazzjonalment għandha ttejjeb l-aċċess għas-suq fil-pajjiżi terzi, b’mod partikolari f’dawk li huma partijiet kontraenti għall-Ftehim Rivedut tal-1958, u b’hekk tissaħħaħ il-kompetittività tal-industrija tal-Unjoni.
(9)
Huwa xieraq li r-Regolamenti tal-UNECE Nru 3, 4, 5, 6, 7, 19, 23, 31, 37, 38, 43, 71, 79, 98, 99, 106, 112, 113 jiġu inklużi fl-Anness I ta' dan ir-Regolament, li jelenka r-regolamenti tal-UNECE li japplikaw fuq bażi ugwali għal-leġiżlazzjoni tal-Unjoni.
(10)
L-Artikolu 17 tar- Regolament (UE) Nru 167/2013 u l-Anness I ta’ dak ir-regolament jistabbilixxu rekwiżiti tas-sikurezza funzjonali koperti f’Direttivi revokati f’dak ir-Regolament. Filwaqt li r-rekwiżiti stabbiliti f’dan ir-Regolament fil-biċċa l-kbira ġew trasferiti minn dawk id-direttivi revokati, għandhom jiġu introdotti modifiki importanti fejn meħtieġ biex isir aġġornament mal-progress tekniku, jiġi estiż l-ambitu għal aktar kategoriji ta’ vetturi jew biex jiżdied il-livell ta’ sikurezza fir-rigward, pereżempju: il-kapaċità ta’ manuvrar, il-ħġieġ, id-dimensjonijiet u l-mases, tajers u l-igganċjar mekkaniku huma meqjusa bħala importanti ħafna għas-sikurezza funzjonali tal-vetturi għall-agrikoltura u l-forestrija. Għandhom jiġu introdotti rekwiżiti rigward il-veloċità massima b'disinn tal-fabbrika u l-apparati li jmexxu u jillimitaw il-veloċità biex jiġu indirizzati karatteristiċi speċifiċi ta’ tratturi agrikoli u tal-forestrija li huma ddisinjati għall-użu barra mit-triq iżda li jivvjaġġaw ukoll fuq toroq pubbliċi asfaltati.
(11)
Fejn il-manifatturi jistgħu jagħżlu li japplikaw għal approvazzjoni tat-tip nazzjonali skont l- Artikolu 2 tar- Regolament (UE) Nru 167/2013, l-Istati Membri għandhom, għas-suġġetti kollha koperti f’dan ir-Regolament ikunu liberi li jistabbilixxu rekwiżiti għal skopijiet ta’ approvazzjoni tat-tip nazzjonali li huma differenti mir-rekwiżiti ta’ dan ir-Regolament.
Għall-għanijiet ta’ approvazzjoni tat-tip nazzjonali, l-awtoritajiet nazzjonali ma jistgħux, għal raġunijiet li jirrigwardjaw is-sikurezza funzjonali, jirrifjutaw li japprovaw tipi ta’ vetturi, sistemi, komponenti u unitajiet tekniċi separati li huma konformi mar-rekwiżiti stipulati f’dan ir-Regolament, bl-eċċezzjoni tar-rekwiżiti dwar ċerti suġġetti, peress li xi Stati Membri għandhom rekwiżiti aktar stretti fil-livell nazzjonali.
(12)
L-Istati Membri għandhom jipprojbixxu li jkun hemm disponibbli fis-suq, reġistrazzjoni jew użu ta’ vetturi ġodda li ma jikkonformawx mar-rekwiżiti ta’ dan ir-Regolament mill-istess data kif previst fir-Regolament 167/2013 u l-atti delegati l-oħra adottati fih.
(13)
Sabiex jista' jkun hemm data ta' applikazzjoni uniformi tar-regoli ta’ approvazzjoni tat-tip kollha ġodda, dan ir-Regolament għandu japplika mill-1 ta’ Jannar 2016, id-data ta' applikazzjoni tar- Regolament (UE) Nru 167/2013,
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi r-rekwiżiti tekniċi u l-proċeduri tat-testijiet dettaljati fir-rigward tas-sikurezza funzjonali, għajr fir-rigward tar-rendiment tal-brejkijiet, għall-approvazzjoni u s-sorveljanza tas-suq ta’ vetturi għall-agrikoltura u l-forestrija u s-sistemi, komponenti u unitajiet tekniċi separati maħsuba għal dawn il-vetturi skont ir-Regolament (UE) Nru 167/2013.
Artikolu 2
Definizzjonijiet
Għandhom japplikaw id-definizzjonijiet tar-Regolament (UE) Nru 167/2013. Barra minn hekk, għandhom japplikaw ukoll id-definizzjonijiet li ġejjin:
(1)
“Apparat tal-irmonk” tfisser komponent fit-trattur iddisinjat sabiex jipprovdi rabta mekkanika bejn it-trattur u l-vettura tal-irmonk biex it-trattur jiġi rmunkat f'każ li ma jistax jimxi waħdu;
(2)
“Massa fi stat ta’ tħaddim mingħajr tagħbija” ta' vettura tfisser il-massa tal-vettura mhux mgħobbija lesta għall-użu normali u li tinkludi t-tagħmir standard skont l-ispeċifikazzjonijiet tal-manifattur, il-likwidu li jkessaħ, lubrikanti, fuwil, għodda u s-sewwieq (meqjus bħala ekwivalenti għal 75 kg) u esklużi l-aċċessorji mhux obbligatorji;
(3)
“Il-kontroll tal-istering” tfisser il-parti mħaddma direttament mis-sewwieq sabiex isuq it-trattur;
(4)
“L-isforz tal-istering” tfisser il-forza użata mis-sewwieq fuq il-kontroll tal-istering sabiex isuq it-trattur.
(5)
“Tajers imwaħħla normalment” tfisser it-tip jew tipi ta’ tajer ipprovduti mill-manifattur fuq it-tip ta’ vettura inkwestjoni u speċifikati fid-dokument ta’ informazzjoni li l-mudell tiegħu huwa stabbilit fl-Artikolu 68(a) tar- Regolament (UE) Nru 167/2013;
(6)
“Ċineg imwaħħla normalment” tfisser it-tip jew tipi ta’ ċineg ipprovduti mill-manifattur fuq it-tip ta’ vettura inkwestjoni u speċifikati fid-dokument ta’ informazzjoni li l-mudell tiegħu huwa stabbilit fl-Artikolu 68(a) tar-Regolament (UE) Nru 167/2013;
(7)
“Mera retroviżur” tfisser kull apparat li hu maħsub biex jagħti, fil-medda tal-viżjoni li hija ġeometrikament definita fil-punt 5 tal-Anness IX, vista ċara ta’ wara li, f’limiti raġonevoli, mhix ostakolata b’xi partijiet ta’ komponenti tat-trattur jew mill-okkupanti tat-trattur innifsu;
(8)
“Mera retroviżur interna” tfisser mera retroviżur li tkun imwaħħla ġewwa l-kabina jew il-qafas ta’ trattur;
(9)
“Klassi ta’ mera retroviżur” tfisser l-mirja kollha li juru wara li għandhom karatteristika jew funzjoni komuni waħda jew aktar;
(10)
“Bozza” tfisser apparat iddisinjat biex idawwal it-triq (il-fanal ta’ quddiem) jew biex jitfa’ sinjal bid-dawl;
(11)
"Id-distanza bejn il-fusien tat-trattur" jew "id-distanza bejn il-fusien tal-vettura" tfisser id-distanza bejn il-pjani vertikali perpendikulari għall-pjan medjan lonġitudinali tat-trattur jew tal-vettura li jgħaddu mill-fusien tat-trattur jew tal-vettura;
(12)
‘Vettura mgħobbija’ tfisser vettura mgħobbija sal-massimu tal-massa teknika permessa.
KAPITOLU II
REKWIŻITI TA' SIKUREZZA FUNZJONALI TAL-VETTURA
Artikolu 3
Rekwiżiti ta' mmuntar u ta' prova marbuta mas-sikurezza funzjonali
1. Il-manifatturi għandhom jimmuntaw il-vetturi għall-agrikoltura u l-forestrija b’sistemi, komponenti u unitajiet tekniċi separati li jaffettwaw is-sikurezza funzjonali li jkunu ddisinjati, mibnija u assemblati b'tali mod sabiex il-vettura fl-użu normali tagħha u miżmuma skont il-preskrizzjonijiet tal-manifattur tkun konformi mar-rekwiżiti tekniċi u l-proċeduri tat-testijiet dettaljati stipulati fl-Artikoli 5 sa 38.
2. Il-manifatturi għandhom jagħtu prova lill-awtorità ta' approvazzjoni permezz ta’ ttestjar fiżiku ta’ prova li l-vetturi għall-agrikoltura u l-forestrija disponibbli fis-suq, irreġistrati jew li jkunu dieħlin fl-użu fl-Unjoni jikkonformaw mar-rekwiżiti ta' sikurezza funzjonali stipulati fl-Artikolu 17 tar-Regolament (UE) Nru 167/2013 u l-Anness I ta' dak ir-Regolament u jikkonformaw mar-rekwiżiti tekniċi u l-proċeduri tal-ittestjar dettaljati stipulati fl-Artikoli 5 sa 38 ta’ dan ir-Regolament.
3. Il-manifatturi għandhom jiżguraw li l-isperparts disponibbli fis-suq jew li jidħlu fl-użu fl-Unjoni jikkonformaw mar-rekwiżiti tekniċi u l-proċeduri tal-ittestjar dettaljati stipulati f’dan ir-Regolament.
4. Il-manifatturi għandhom jippreżentaw lill-awtorità ta' approvazzjoni deskrizzjoni tal-miżuri li jittieħdu biex jiġu evitati t-tbagħbis u l-modifika tas-sistema tal-ġestjoni tal-motopropulsjoni, inkluż il-kompjuters tal-kontroll tas-sikurezza funzjonali, fejn dawn ikunu mmuntati.
Artikolu 4
Applikazzjoni tar-Regolamenti tal-UNECE
Ir-regolamenti tal-UNECE u l-emendi għalihom stipulati fl-Anness I ta’ dan ir-Regolament għandhom japplikaw għall-approvazzjoni tat-tip tal-vetturi għall-agrikoltura u l-forestrija.
Artikolu 5
Speċifikazzjonijiet tekniċi dwar ir-rekwiżiti tas-sikurezza funzjonali u l-proċeduri tat-testijiet
1. Il-proċeduri tat-testijiet tal-prestazzjoni tas-sikurezza funzjonali għandhom jitwettqu skont ir-rekwiżiti tal-ittestjar stabbiliti f’dan ir-Regolament.
2. It-testijiet għandhom jitwettqu jew jiġu attestati mill-awtorità tal-approvazzjoni jew mis-servizz tekniku, jekk dan ikollu l-awtorizzazzjoni tal-awtorità tal-approvazzjoni.
3. Il-metodi tal-kejl u r-riżultati tat-testijiet għandhom jiġu rrappurtati lill-awtorità tal-approvazzjoni fil-format tar-rapport tat-test stabbilit fl-Artikolu 68(f) tar-Regolament (UE) Nru 167/2013.
Artikolu 6
Rekwiżiti dwar l-integrità tal-istruttura tal-vettura
Ir-rekwiżiti tal-prestazzjoni applikabbli għall-integrità strutturali tal-vettura msemmija fl-Artikolu 17(2)(a) tar-Regolament (UE) Nru 167/2013 għandhom jiġu vverifikati skont l-Anness II ta’ dan ir-Regolament.
Artikolu 7
Rekwiżiti dwar il-veloċità massima b'disinn tal-fabbrika, apparati li jirregolaw u jillimitaw l-veloċità
Il-proċeduri tat-testijiet u r-rekwiżiti tal-prestazzjoni applikabbli għall-igganċjar mekkaniku msemmija fl-Artikolu 17(2)(v) tar-Regolament (UE) Nru 167/2013 għandhom isiru u jiġu vverifikati skont l-Anness XXXIV ta’ dan ir-Regolament.
Artikolu 8
Rekwiżiti dwar l-istering għal tratturi veloċi
Il-proċeduri tat-testijiet u r-rekwiżiti tal-prestazzjoni applikabbli għall-istering ta' tratturi ta' veloċità għolja msemmija fl-Artikolu 17(2)(b) tar-Regolament (UE) Nru 167/2013 għandhom isiru u jiġu vverifikati skont l-Anness IV ta’ dan ir-Regolament.
Artikolu 9
Rekwiżiti dwar iċ-ċineg
Il-proċeduri tat-testijiet u r-rekwiżiti tal-prestazzjoni applikabbli għall-istering imsemmija fl-Artikolu 17(2)(b) tar-Regolament (UE) Nru 167/2013 għandhom isiru u jiġu vverifikati skont l-Anness V ta’ dan ir-Regolament.
Artikolu 10
Rekwiżiti dwar spidomiters
Il-proċeduri tat-testijiet u r-rekwiżiti tal-prestazzjoni applikabbli għall-ispidomiter imsemmija fl-Artikolu 17(2)(b) tar-Regolament (UE) Nru 167/2013 għandhom isiru u jiġu vverifikati skont l-Anness VI ta’ dan ir-Regolament.
Artikolu 11
Rekwiżiti dwar il-kamp tal-viżjoni u l-wipers tal-windskrin
Il-proċeduri tat-testijiet u r-rekwiżiti tal-prestazzjoni applikabbli għall-kamp tal-viżjoni u l-wipers tal-windskrin imsemmija fl-Artikolu 17(2)(c) tar-Regolament (UE) Nru 167/2013 għandhom isiru u jiġu vverifikati skont l-Anness VII ta’ dan ir-Regolament.
Artikolu 12
Rekwiżiti dwar iċ-ċineg
Il-proċeduri tat-testijiet u r-rekwiżiti tal-prestazzjoni applikabbli għall-ħġieġ imsemmija fl-Artikolu 17(2)(c) tar-Regolament (UE) Nru 167/2013 għandhom isiru u jiġu vverifikati skont l-Anness VIII ta’ dan ir-Regolament.
Artikolu 13
Rekwiżiti dwar il-mirja li minnhom tista’ tara fuq wara
Il-proċeduri tat-testijiet u r-rekwiżiti tal-prestazzjoni applikabbli għall-mirja li minnhom tista' tara fuq wara msemmija fl-Artikolu 17(2)(c) tar-Regolament (UE) Nru 167/2013 għandhom isiru u jiġu vverifikati skont l-Anness IX ta’ dan ir-Regolament.
Artikolu 14
Rekwiżiti dwar sistemi ta’ informazzjoni tas-sewwieq
Il-proċeduri tat-testijiet u r-rekwiżiti tal-prestazzjoni applikabbli għas-sistemi ta' informazzjoni msemmija fl-Artikolu 17(2)(c) tar-Regolament (UE) Nru 167/2013 għandhom isiru u jiġu vverifikati skont l-Anness X ta’ dan ir-Regolament.
Artikolu 15
Rekwiżiti dwar apparat ta’ dawl u senjalazzjoni bid-dawl u s-sorsi tad-dawl tiegħu
Il-proċeduri tat-testijiet u r-rekwiżiti tal-prestazzjoni applikabbli għall-apparat ta' dawl u senjalazzjoni bid-dawl u s-sorsi tad-dawl tiegħu msemmija fl-Artikolu 17(2)(d) tar-Regolament (UE) Nru 167/2013 għandhom isiru u jiġu vverifikati skont l-Anness XI ta’ dan ir-Regolament.
Artikolu 16
Rekwiżiti dwar l-installazzjonijiet tad-dawl
Il-proċeduri tat-testijiet u r-rekwiżiti tal-prestazzjoni applikabbli għall-installazzjonijiet tad-dawl imsemmija fl-Artikolu 17(2)(d) tar-Regolament (UE) Nru 167/2013 għandhom isiru u jiġu vverifikati skont l-Anness XII ta’ dan ir-Regolament.
Artikolu 17
Rekwiżiti dwar il-protezzjoni tal-okkupanti tal-vettura, inklużi l-fittings ta’ ġewwa, fejn tistrieħ ir-ras, iċ-ċintorini ta’ sikurezza, il-bibien tal-vettura
Il-proċeduri tat-testijiet u r-rekwiżiti tal-prestazzjoni applikabbli għall-protezzjoni tal-okkupanti tal-vettura, inklużi l-fittings ta’ ġewwa, fejn tistrieħ ir-ras, iċ-ċintorini ta’ sikurezza, il-bibien tal-vettura msemmija fl-Artikolu 17(2)(e) tar-Regolament (UE) Nru 167/2013 għandhom isiru u jiġu vverifikati skont l-Anness XIII ta’ dan ir-Regolament.
Artikolu 18
Rekwiżiti dwar il-parti esterna u l-aċċessorji tal-vettura
Il-proċeduri tat-testijiet u r-rekwiżiti tal-prestazzjoni applikabbli għall-parti esterna u l-aċċessorji tal-vettura msemmija fl-Artikolu 17(2)(f) tar-Regolament (UE) Nru 167/2013 għandhom isiru u jiġu vverifikati skont l-Anness XIV ta’ dan ir-Regolament.
Artikolu 19
Rekwiżiti dwar il-kompatibilità elettromanjetika
Il-proċeduri tat-testijiet u r-rekwiżiti tal-prestazzjoni applikabbli għall-kompatibilità elettromanjetika msemmija fl-Artikolu 17(2)(g) tar-Regolament (UE) Nru 167/2013 għandhom isiru u jiġu vverifikati skont l-Anness XV ta’ dan ir-Regolament.
Artikolu 20
Rekwiżiti applikabbli għall-apparati ta’ twissija akustika
Il-proċeduri tat-testijiet u r-rekwiżiti tal-prestazzjoni applikabbli għall-apparati ta’ twissija akustika msemmija fl-Artikolu 17(2)(h) tar-Regolament (UE) Nru 167/2013 għandhom isiru u jiġu vverifikati skont l-Anness XVI ta’ dan ir-Regolament.
Artikolu 21
Rekwiżiti dwar sistemi tat-tisħin
Il-proċeduri tat-testijiet u r-rekwiżiti tal-prestazzjoni applikabbli għas-sistemi tat-tisħin imsemmija fl-Artikolu 17(2)(i) tar-Regolament (UE) Nru 167/2013 għandhom isiru u jiġu vverifikati skont l-Anness XVII ta’ dan ir-Regolament.
Artikolu 22
Rekwiżiti applikabbli għall-apparati għall-prevenzjoni tal-użu mhux awtorizzat
Il-proċeduri tat-testijiet u r-rekwiżiti tal-prestazzjoni applikabbli għall-apparati għall-prevenzjoni tal-użu mhux awtorizzat imsemmija fl-Artikolu 17(2)(j) tar-Regolament (UE) Nru 167/2013 għandhom isiru u jiġu vverifikati skont l-Anness XVIII ta’ dan ir-Regolament.
Artikolu 23
Rekwiżiti dwar il-pjanċi tar-reġistrazzjoni
Il-proċeduri tat-testijiet u r-rekwiżiti tal-prestazzjoni applikabbli għall-pjanċi tar-reġistrazzjoni msemmija fl-Artikolu 17(2)(k) tar-Regolament (UE) Nru 167/2013 għandhom isiru u jiġu vverifikati skont l-Anness XIX ta’ dan ir-Regolament.
Artikolu 24
Rekwiżiti dwar pjanċi u marki statutorji
Ir-rekwiżiti tal-prestazzjoni applikabbli għall-pjanċi u marki statutorji msemmija fl-Artikolu 17(2)(k) tar-Regolament (UE) Nru 167/2013 għandhom jiġu vverifikati skont l-Anness XX ta’ dan ir-Regolament.
Artikolu 25
Rekwiżiti dwar id-dimensjonijiet u l-mases tal-karrijiet
Il-proċeduri tat-testijiet u r-rekwiżiti tal-prestazzjoni applikabbli għad-dimensjonijiet u l-mases tal-karrijiet imsemmija fl-Artikolu 17(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXI ta’ dan ir-Regolament.
Artikolu 26
Rekwiżiti dwar il-massa ta’ tagħbija massima
Il-proċeduri tat-testijiet u r-rekwiżiti tal-prestazzjoni applikabbli għall-massa ta’ tagħbija massima msemmija fl-Artikolu 17(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXII ta’ dan ir-Regolament.
Artikolu 27
Rekwiżiti dwar il-mases tas-saborra
Il-proċeduri tat-testijiet u r-rekwiżiti tal-prestazzjoni applikabbli għall-mases tas-saborra msemmija fl-Artikolu 17(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXIII ta’ dan ir-Regolament.
Artikolu 28
Rekwiżiti dwar is-sikurezza tas-sistemi elettriċi
Ir-rekwiżiti tal-prestazzjoni applikabbli għas-sikurezza tas-sistemi elettriċi msemmija fl-Artikolu 17(2)(m) tar-Regolament (UE) Nru 167/2013 għandhom jiġu vverifikati skont l-Anness XXIV ta’ dan ir-Regolament.
Artikolu 29
Rekwiżiti dwar it-tankijiet tal-fjuwil
Il-proċeduri tat-testijiet u r-rekwiżiti tal-prestazzjoni applikabbli għat-tankijiet tal-fjuwil imsemmija fl-Artikolu 17(2)(a) u (m) u 18(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXV ta’ dan ir-Regolament.
Artikolu 30
Rekwiżiti dwar strutturi protettivi fuq in-naħa ta’ wara
Il-proċeduri tat-testijiet u r-rekwiżiti tal-prestazzjoni applikabbli għall-istrutturi protettivi fuq in-naħa ta’ wara msemmija fl-Artikolu 17(2)(n) tar-Regolament (UE) Nru 167/2013 għandhom isiru u jiġu vverifikati skont l-Anness XXVI ta’ dan ir-Regolament.
Artikolu 31
Rekwiżiti dwar il-protezzjoni laterali
Il-proċeduri tat-testijiet u r-rekwiżiti tal-prestazzjoni applikabbli għall-protezzjoni laterali msemmija fl-Artikolu 17(2)(o) tar-Regolament (UE) Nru 167/2013 għandhom isiru u jiġu vverifikati skont l-Anness XXVII ta’ dan ir-Regolament.
Artikolu 32
Rekwiżiti dwar pjattaformi tat-tagħbija
Il-proċeduri tat-testijiet u r-rekwiżiti tal-prestazzjoni applikabbli għall-pjattaformi tat-tagħbija msemmija fl-Artikolu 17(2)(p) tar-Regolament (UE) Nru 167/2013 għandhom isiru u jiġu vverifikati skont l-Anness XXVIII ta’ dan ir-Regolament.
Artikolu 33
Rekwiżiti dwar l-apparati tal-irmunkar
Ir-rekwiżiti tal-prestazzjoni applikabbli għall-integrità strutturali tal-vettura msemmija fl-Artikolu 17(2)(a) tar-Regolament (UE) Nru 167/2013 għandhom jiġu vverifikati skont l-Anness II ta’ dan ir-Regolament.
Artikolu 34
Rekwiżiti dwar iċ-ċineg
Il-proċeduri tat-testijiet u r-rekwiżiti tal-prestazzjoni applikabbli għaċ-ċineg imsemmija fl-Artikolu 17(2)(r) tar-Regolament (UE) Nru 167/2013 għandhom isiru u jiġu vverifikati skont l-Anness XXXIII ta’ dan ir-Regolament.
Artikolu 35
Rekwiżiti dwar sistemi tas-soppressjoni tat-titjir
Il-proċeduri tat-testijiet u r-rekwiżiti tal-prestazzjoni applikabbli għas-sistemi tas-soppressjoni- tat-titjir imsemmija fl-Artikolu 17(2)(s) tar-Regolament (UE) Nru 167/2013 għandhom isiru u jiġu vverifikati skont l-Anness XXXI ta’ dan ir-Regolament.
Artikolu 36
Rekwiżiti dwar il-ger tar-rivers
Ir-rekwiżiti tal-prestazzjoni applikabbli għall-ger tar-rivers imsemmija fl-Artikolu 17(2)(t) tar-Regolament (UE) Nru 167/2013 għandhom jiġu vverifikati skont l-Anness XXXII ta’ dan ir-Regolament.
Artikolu 37
Rekwiżiti dwar iċ-ċineg
Il-proċeduri tat-testijiet u r-rekwiżiti tal-prestazzjoni applikabbli għaċ-ċineg imsemmija fl-Artikolu 17(2)(u) tar-Regolament (UE) Nru 167/2013 għandhom isiru u jiġu vverifikati skont l-Anness XXXIII ta’ dan ir-Regolament.
Artikolu 38
Rekwiżiti fuq l-igganċjar mekkaniku
Il-proċeduri tat-testijiet u r-rekwiżiti tal-prestazzjoni applikabbli għall-igganċjar mekkaniku msemmija fl-Artikolu 17(2)(v) tar-Regolament (UE) Nru 167/2013 għandhom isiru u jiġu vverifikati skont l-Anness XXXIV ta’ dan ir-Regolament.
KAPITOLU III
OBBLIGI TAL-ISTATI MEMBRI
Artikolu 39
Approvazzjoni tat-tip ta’ vetturi, sistemi, komponenti u unitajiet tekniċi separati
B’effett mill-1 ta’ Jannar 2018, l-awtoritajiet nazzjonali għandhom, fil-każ ta’ vetturi ġodda li ma jikkonformawx mad-dispożizzjonijiet tar- Regolament (UE) Nru 167/2013 u ta’ dan ir-Regolament dwar is-sikurezza funzjonali, jipprojbixxu t-tqegħid fis-suq, ir-reġistrazzjoni jew id-dħul fis-servizz ta’ tali vetturi.
Artikolu 40
Approvazzjoni tat-tip ta’ vetturi, sistemi, komponenti u unitajiet tekniċi separati nazzjonali
L-awtoritajiet nazzjonali m’għandhomx jirrifjutaw li jagħtu approvazzjoni tat-tip nazzjonali għal tip ta’ vettura, sistema, komponent jew unità teknika separata għal raġunijiet marbuta mas-sikurezza funzjonali fejn il-vettura, sistema, komponent jew unità teknika separata tikkonforma mar-rekwiżiti stabbiliti f’dan ir-Regolament, bl-eċċezzjoni tar-rekwiżiti dwar dan li ġej:
(a)
dimensjonijiet tal-vettura u l-massa tal-karru stipulati fl-Artikolu 25;
(b)
massa ta' tagħbija massima stabbilita fl- Artikolu 26;
(c)
pressjoni medja tal-kuntatt mal-art u tagħbija massima għal kull romblu taċ-ċineg għal tratturi tal-kategorija C stabbiliti fl-Artikolu 37;
(d)
pannelli u folji ta' senjalazzjoni, stipulati fl- Artikolu 16, ta' vetturi tal-kategorija S b’wisa’ ta’ aktar minn 2,55 m.
KAPITOLU IV
DISPOŻIZZJONIJIET FINALI
Artikolu 41
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta' Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Diċembru 2014.

Labels: 3
7
8
6